SKRIFTLIG FORESPØRGSEL E-2802/00

af Jeffrey Titford (EDD) til Kommissionen

(4. september 2000)

Om: Sundhed og sikkerhed ved togtransport (Frankrig)

Jeg forsøger hermed at hjælpe nogle borgere i min valgkreds, som rejste med tog fra Paris til Firenze den 21. og 22. juli 2000, dvs. under den franske jernbanestrejke. Under udrejsen havde de følgende problemer:

1. Lyset i togvognen virkede først ved midnatstid.

2. Køjerne sad fast og kunne ikke bruges de måtte sidde op hele natten

3. Der var ingen lagener, håndklæder eller tæpper.

4. Der var en stærk lugt af urin i kupeen og på toiletterne.

5. Kupeen kunne ikke varmes op.

6. Der var ingen restaurantvogn.

7. Manglende sikkerhed lokomotivføreren var tilsyneladende den eneste jernbanerepræsentant på toget.

Under hjemrejsen havde parret tilsvarende problemer, hvortil kommer følgende:

1. Intet toiletpapir og intet vand i håndvasken på toiletterne.

2. Ingen mulighed for at købe mad- eller drikkevarer i over 13 timer.

Parret afslutter deres brev til mig med følgende ord: vi føler, at samtlige passagerers helbred og sikkerhed blev sat på spil under såvel ud- som hjemrejsen.

Vil Europa-Kommissionen venligst oplyse, om der findes nogen EU-lovgivning for togpassagerers sundhed og sikkerhed, og om den i bekræftende fald finder anvendelse på denne konkrete sag?

Parret påpeger, at så utålelige forhold aldrig ville være blevet tilladt på et britisk tog.

Svar afgivet på Kommissionens vegne af Loyola de Palacio

(16. oktober 2000)

Kommissionen er helt enig med det ærede medlem i, at de forhold, vælgerne i det ærede medlems valgkreds er blevet udsat for, er aldeles uacceptable, og kan forsikre det ærede medlem om, at Kommissionen fuldt ud deler deres følelser i denne henseende. Det kontraktmæssige forhold mellem jernbanerne og deres passagerer er ikke omfattet af noget specifikt lovgivningsinstrument i fællesskabsretten. De nærmere enkeltheder for så vidt angår passagerernes krav til sundhed og sikkerhed såvel som servicekvaliteten er omfattet af det enkelte lands nationale lovgivning samt af jernbanernes interne regler.

Da det ærede medlems vælgere synes at være rejst med et internationalt tog (Paris-Firenze), bør det her nævnes, at der findes en konvention om international transport med tog (COTIF), som gælder for al international jernbanetransport af passagerer og disses bagage. Alle medlemsstater, herunder også Frankrig og Italien, er blandt de 40 stater, der har undertegnet konventionen. Jernbanernes ansvar for ulemper eller skader er primært begrænset til følgevirkningerne af ulykker. Herudover gælder konventionen f.eks. forpligtelsen til delvis eller hel refusion, når en billet på grund af manglende siddepladser er blevet benyttet på en lavere klasse eller på et tog til en lavere takst end den, billetten er udstedt til (artikel 25).

Kommissionen har arbejdet aktivt på at fremme genoplivningen af de europæiske jernbaner, herunder bl.a. en mere forretningsorienteret drift og bedre service til kunderne. Dens seneste initiativ, bedre kendt som infrastrukturpakken(1), er for tiden omfattet af en forhandlingsprocedure mellem Europa-Parlamentet og Rådet. Når de pågældende lovtekster er vedtaget, vil Kommissionen udarbejde en række yderligere forslag med henblik på at forbedre jernbanernes

konkurrenceevne på transportmarkedet. I forbindelse med dette initiativ erkender Kommissionen, at det måske kan blive nødvendigt at forbedre passagerernes rettigheder. Efter en række omhyggelige undersøgelser af den nuværende retssituation vil der kunne fremsættes hensigtsmæssige forslag i denne retning.

(1) KOM(1999) 616 endelig udg.